runetrust/blame-folketinget-dk huggingface dataset:
Jørn Dohrmann (DF), 2003-05-27:
Men det viser jo bare, at man ligesom vil køre i den samme retorik, som vi før har hørt i tidernes morgen, og at man ligesom vil bibeholde de gamle ting. Næ, vi må hellere konstatere, at vi skal gøre noget for at få de her sprøjtemidler ud af brug i Danmark, så de ikke kommer i drikkevandet.
Karen Rønde (V), 2000-11-10:
Til hr. Frank Dahlgaard vil jeg blot sige, at i Venstre ligger det os meget på sinde, at vi ikke bliver ved med fra Folketingets side gentagne gange via lovgivning at fratage forældrene deres ansvar og rolle som forældre. Til fru Tove Videbæk vil jeg sige: De svage børn svigtes ofte, men jeg mener ikke, at det forslag til vedtagelse, der foreligger her, vil afhjælpe på den situation.
Johanne Schmidt-Nielsen (EL), 2017-01-20:
Der er brug for oplysning, der er brug for mægling, der er brug for forebyggelse, og der er brug for at sikre, at de kvinder, som faktisk har brug for hjælp, som søger beskyttelse, som søger hjælp, også får den beskyttelse, den hjælp, som de har brug for.
Ole Vagn Christensen (S), 2006-12-12:
Derudover ligger det sådan, at man har skrevet i bemærkningerne, og man har også skrevet det i den skriftlige fremsættelsestale, at når det er nødvendigt at lave det her forslag og at lave de ændringer omkring Danmarks mulighed for, at det kan være brancher, som er på dansk område, ja, så hænger det sammen med, at der derved opstår en række tekniske barrierer for det indre marked.
Kristian Thulesen Dahl (DF), 1999-01-21:
Alt i alt er det klart, at vi kan støtte Enhedslistens forslag, og det er jo regnet ud sort på hvidt, hvad satspuljen i sin nuværende form koster de enkelte overførselsmodtagere, uanset om det er revalidender, som kommer til at modtage mindre, end de ellers ville have gjort, hvis ikke man havde satspuljen, om det er den enlige folkepensionist, eller om det er andre, der mister ydelserne.
Louise Frevert (DF), 2004-04-21:
Vi havde gerne set, at undervisningsministeren havde strammet tilsynet, og vi håber også, at ministeren på et senere tidspunkt ikke alene vil stramme tilsynet, når det drejer sig om tilsynet med sprogstimulering, men tilsynet i det hele taget. Vi mener dog, at det er fint, at begge lovforslag fremsættes samtidig, da man på den måde får en parallelitet, og det vil stadig virke efter hensigten for børnenes tarv.
Keld Albrechtsen (EL), 2001-02-06:
Ja, på baggrund af hr. Kristian Thulesen Dahls bemærkninger, er jeg nødt til at sige, at Enhedslisten vil være nødsaget til at stemme imod Dansk Folkepartis forslag til vedtagelse, fordi hr. Kristian Thulesen Dahl så massivt sammenkæder flygtningedebatten med spørgsmålet om grænsekontrollen.
Rasmus Jarlov (KF), 2023-11-14:
Når vi har et system, hvor der i Folketinget bliver truffet beslutninger, også på deres vegne, så er det også vigtigt, at de har indflydelse gennem deres folketingsmedlemmer – ikke at det skal afløse, at man også har en dialog med lagmanden og med Landstinget og med selvstyret, for det skal der selvfølgelig også være, fordi der er så mange ting, der er specielle for Grønland og Færøerne.
Jakob Ellemann-Jensen (V), 2020-01-21:
Jeg drøftede før med fru Pia Olsen Dyhr det her med ultimative krav, og fru Pia Olsen Dyhr kom ind på det med minimumsnormeringer og sagde, at det havde været et ultimativt krav fra SF's side i forhold til regeringen og finansloven, og det var fru Pia Olsen Dyhr rigtig glad for at man var kommet i mål med.
Aage Frandsen (SF), 2003-01-21:
Derfor vil jeg godt spørge statsministeren, om statsministeren synes, at det er en god redegørelse, finansministeren har afleveret til statsministeren, som har videresendt den til Folketinget, set i forhold til de problemer og diskussioner, der har været rejst, og også set i forhold til den diskussion, der åbenbart har været i Folketingets Fødevareudvalg, om, hvad det var, man gerne ville have belyst.
Kristian Thulesen Dahl (DF), 1997-10-29:
Men når indenrigsministeren kraftigt pointerer, at han udtaler sig på regeringens vegne, så må det som folketingsmedlem og repræsentant for et politisk parti her i Folketingets spørgetid i det mindste være muligt at få at vide, om regeringens indgangsvinkel til udvalgsarbejdet er, at reglerne skal strammes, eller om den er, at de ikke nødvendigvis skal strammes.
Rosa Lund (EL), 2025-04-01:
Altså, noget af det, vi rundtomkring i verden er allermest kendt for retspolitisk i Danmark , er faktisk vores resocialiserende indsats og vores forebyggelsesindsats, og derfor er det så mærkeligt, at vi vælger at gå den fuldstændig modsatte vej, når andre lande kigger på os for at lære af os omkring resocialisering og forebyggelse.
Søren Søndergaard (EL), 2003-12-17:
I spørgetiden i sidste uge spurgte jeg statsministeren i forbindelse med en konkret sag, om man kunne forestille sig, at statsministeren ville udbetale 10 mio. kr. i eftervederlag, og her sagde statsministeren, at hans omsorg for skatteydernes penge i hvert fald ville forhindre, at han ville udbetale sådan et beløb.
Astrid Krag (S), 2012-10-24:
Derfor kan man sige, at man jo ved en scanning frem til den 18. uge, som viser kønnet, i Sverige i princippet kan få foretaget en abort, for det er jo det, de grænser bestemmer, nemlig hvornår man kan få foretaget en abort ud fra sine egne bevæggrunde uden at bede nogen om tilladelse og uden at skulle leve op til nogen særlige kriterier.
Ole Stavad (S), 1998-11-12:
Men hvis der er tale om næser i den her sammenhæng, må næserne i lige så fuldt omfang være givet til landsretten, som er nået til den modsatte konklusion i de fleste af sagerne, forinden de er endt i Højesteret. I øvrigt er Højesteret ikke en institution, der tager sig af at afgive næser, men af at fastlægge en retstilstand, og vores opgave i Skatteministeriet, og det er det, jeg mener, vi præcis har gjort, er selvfølgelig at rette ind efter den praksis og de domme, der falder i Højesteret.
Arne Melchior (CD), 2001-01-16:
Jeg skal blot beklage, at når jeg i min første korte bemærkning talte om begyndelsen af 1980'erne, så var det faktisk begyndelsen af 1970'erne, og jeg takker selvfølgelig fru Tørnæs for den berigtigelse, og den stemmer også helt overens med, hvordan det selvfølgelig er.
Karen Hækkerup (S), 2008-11-06:
Vi har en konservativ minister, der hele tiden bliver underkendt - først med meldinger fra Dansk Folkeparti, så med meldinger fra Venstre, fra ordføreren selv, så jeg vil gerne have lov til så at sige at vende pistolen den anden vej og sige: Skyd nu ikke på andre, når man selv er så sårbar.
Mette Gjerskov (S), 2011-11-30:
Jeg vil bare minde om, at jeg som fødevareminister har overtaget ansvaret for et erhverv, som efter 10 års borgerligt styre i det her land er i to kriser: en gældskrise, som er særdeles alvorlig, og en natur- og miljøkrise, som er særdeles alvorlig.
Margrete Auken (SF), 2002-02-19:
Det, der er sket, er, at f.eks. Folkekirkens Nødhjælp og Ibis og Mellemfolkeligt Samvirke så vidt jeg ved - vil fru Gitte Seeberg være sød lige at høre efter - i de sidste 3 år, altså før den nye regering kom, har været sat på standby; de har ikke fået en krone ekstra. Så er der kommet en masse nye til, og det vil altså sige, at der har været nul, ikke engang pristalsreguleringer, ikke engang lønstigninger, intet.
Henrik Dahl (LA), 2019-12-19:
F.eks. har vi her i Danmark en velfærdsstat, som langt, langt de fleste borgere ønsker sig, og som langt de fleste borgere jo også bidrager til, men ingen kan forstå, at der skal forsvinde flere og flere velfærdsydelser ud af Danmark, og ingen kan forstå, at vi har så lidt beslutningskraft på barselsregler og på alle mulige regler, altså at beslutningskraften forsvinder.
Nikolaj Villumsen (EL), 2018-05-22:
Jeg synes ærlig talt, det er bizart, hvis ikkefolkevalgte skal træffe en så afgørende beslutning for Danmarks fremtid, og jeg frygter, at det kan blive en rigtig, rigtig dyr omgang for skatteborgerne i Danmark og for skatteborgerne i alle EU-landene med den her bankunion, hvis der kommer en ny finanskrise i Europa.
Lene Espersen (KF), 2004-03-26:
I Holland er spejlet et lovkrav, og Trafikministeriet har oplyst over for mig, at Færdselsstyrelsen følger de hollandske erfaringer nøje. Umiddelbart synes erfaringerne at være positive, men der er en række forhold, som skal afklares, før det kan vurderes, om ordningen skal gøres obligatorisk.
Kathrine Olldag (RV), 2019-12-04:
Vi kunne jo måske lægge ud med et genbesøge forslagene fra det katalog, eller vi kan i Skatteudvalget tager et temamøde om forenkling med udgangspunkt i Dansk Industris nyligt udkomne idékatalog over forenkling af skatter og afgifter, altså tage den dialog med erhvervslivet, som Socialdemokratiet og ministeren også her påpeger skal indledes.
Anders Fogh Rasmussen (V), 2004-12-08:
Det er en konsekvens af forsvarsforbeholdet, at forpligtelsen i artikel I-41, stk. 4, til at forbedre den militære kapacitet ikke har betydning for Danmark, ligesom Danmark ikke deltager i det forsvarsagentur, der skal medvirke til forbedringen af medlemslandenes militære kapacitet.
Pelle Dragsted (EL), 2024-01-25:
En lang række lande i EU har sat sig sammen for at forsøge at gennemføre den her afgift – det er det, man kalder et forstærket samarbejde – men af uransagelige årsager har Danmark indtil nu valgt at stå udenfor, og det er, på trods af at f.eks. statsministerens parti, Socialdemokratiet, egentlig sagde før valget og har sagt tidligere, at det er noget, man ønsker at tilslutte sig.
Peter Hummelgaard Thomsen (S), 2016-02-02:
Nej, Socialdemokratiet er overhovedet ikke ligeglad med det signal, vælgerne sendte, og det er også derfor, at vi er gået ind i diskussionerne om, hvad der nu skal ske efter nejet til ophævelse af retsforbeholdet, og hvad der så skal med i en eventuel parallelaftale med EU.
Nick Hækkerup (S), 2009-11-04:
Hr. Rasmus Prehn og statsministeren havde en samtale om omkostningsniveau og løsning af opgaver osv., og en af de ting, som kom op at vende i den forbindelse, var, at det omkostningsniveau, man har i told- og skatteadministrationen i Danmark, er sænket ganske betragteligt, hvilket jo også notorisk er rigtigt.
Mike Legarth (KF), 2013-04-05:
Så på den måde er vi helt med på, at den dagsorden skal sættes, og vi kan kun rose ministeren for at have sat den dagsorden og prøve at finde nogle gevinster og nogle fordele. Men vi synes til gengæld også, at det skal ses i sammenhæng, og der er altså to ting, som gør sig gældende set fra vores synspunkt.
Morten Messerschmidt (DF), 2008-01-18:
De tyske politimyndigheder har været ude at beklage, at man har truffet den for mig og Dansk Folkeparti at se fuldstændig tåbelige beslutning at udvide Schengenområdet med en lang række østeuropæiske lande, fordi det uvægerligt vil føre til, at der nu vil blive ført endnu mere narko og endnu flere illegale våben ind på de europæiske landes territorier, herunder til Danmark, og der vil formodentlig også ske en udvidelse af kvindehandelen.
Ole Vagn Christensen (S), 1997-12-12:
Hvorfor - kan man også sige - skulle den rimelighed være til stede, når man siger, at man ikke må have lov til at drive vedvarende selvstændig virksomhed? Med disse bemærkninger skal jeg på Socialdemokratiets vegne sige, at vi ikke kan støtte det beslutningsforslag, der ligger.
Henrik Dam Kristensen (S), 2001-02-21:
Det er det, der ligger i hele det her forslag, nogle muligheder, som jeg er helt sikker på at de mange gode kræfter derude vil udnytte, og så har Folketinget endnu en gang givet nogle vigtige instrumenter til aktørerne derude, til arbejdsmarkedets parter, til kommunerne, til amterne, til de organisationer, som også spiller en vigtig rolle her.
Jesper Petersen (S), 2022-05-03:
Måske er det også, fordi man ender med i en periode, mens man studerer, at kunne få et relativt vellønnet job, og så kan man benytte sig af den her øgede mulighed for at tjene mere ved siden af uden at blive trukket i su, og det forekommer der heldigvis at være solid opbakning til at vi indfører.
Kristian Thulesen Dahl (DF), 2012-04-11:
Derfor har det jo, når jeg har set den måde, det har udmøntet sig på efterfølgende, også smertet mig lidt at se, for det første at den nye regering jo har valgt at udsætte en væsentlig del af frikommuneforsøget, så det kommer i gang på et senere tidspunkt, end det ellers var påtænkt, og for det andet at der altså er en lang række ønsker, som kommunerne har haft om at få frihed, som regeringen har afvist.
Flemming Damgaard Larsen (V), 2014-05-14:
Det selvfølgelig godt, at ministeren siger, at selve provenuet skal være mindre, så det ikke belaster virksomhederne, herunder vognmandsvirksomhederne, men det er også det administrative bøvl og besvær, der er med at håndtere de mange typer forskellige afgifter.
Lone Loklindt (RV), 2015-01-15:
Jeg må jo sige, at jeg bliver sådan set også lidt mistrøstig af at høre den konservative ordfører, fordi det sådan set ikke er den linje, jeg troede Det Konservative Folkeparti havde i spørgsmålet om natur og udviklingen mod at beskytte naturen i Danmark bedre.
Hans Andersen (V), 2017-10-24:
Grundlæggende mener Venstre, at et anerkendt arbejdsmiljøcertifikat er et godt værktøj i virksomhedens arbejdsmiljøindsats, og derfor er det også afgørende, at vi sikrer en høj kvalitet i ordningen med et anerkendt arbejdsmiljøcertifikat.
Kristian Thulesen Dahl (DF), 2012-12-18:
Vi lavede før valget sidste år en plan for, hvordan økonomien burde udvikle sig frem til 2020, og der lagde vi meget vægt på, at der er plads til en omend begrænset vækst i de offentlige udgifter og gerne en vækst i de offentlige udgifter, der er lavere frem til 2020, end den vækst, der forhåbentlig kommer i den private sektor.
Kim Behnke (UP), 2001-05-03:
Jeg ved, at to af forslagsstillerne her, nemlig både fru Kirsten Jacobsen og undertegnede, selv har været bragt i de her situationer. For fru Kirsten Jacobsen var det chikanøse sager, oven i købet så grove, så Folketinget til sidst valgte at gå ind og få Kammeradvokaten til at varetage sagerne, som var helt urimelige.
Henning Hyllested (EL), 2017-05-11:
Men vi er fra Enhedslistens side enige i samtlige de forslag til indhold i en autorisationsordning, som forslaget indeholder, om end jeg må sige, at jeg lige nøjagtig i spørgsmålet om straffeattesten har de samme overvejelser, som også hr. Rasmus Prehn gjorde sig på Socialdemokratiets vegne.
Magnus Heunicke (S), 2017-03-30:
I dag har vi den d'Hondtske metode, og jeg synes sådan set, ministeren skal have ros for den ærlige forklaring, ikke kun på hans egen regerings holdning og hans partis holdning, men jo også på, at det her er et spørgsmål om valget mellem to uperfekte regimer – det er jo det, der er sagen.
Mette Gjerskov (S), 2006-11-09:
Jeg håber, at vi i det, om ikke – med den konservative ordførers udtryk – gruppearbejde, så i hvert fald med dialog i den kommende tid kan få puttet meget mere miljøbeskyttelse ind i det her lovforslag, sådan at vi står som et enigt Folketing bag lovforslaget, når det går til tredjebehandling.
Magnus Heunicke (S), 2020-01-31:
Tværtimod er det gavnligt for folkesundheden, og hele den handleplan, som vi desværre uden Liberal Alliance, men med næsten alle andre partier i Folketinget – mange af dem i hvert fald, et bredt flertal – indførte, er det største skridt fremad for folkesundheden på det her område.
Kim Behnke (FP), 1998-11-12:
Men man må have en sag, der er så god, at den dommer, man vækker midt om natten, kan blive overbevist om, at det er nu, man skal rykke ud, frem for med den her lov i baglommen at trampe ind i virksomheden og hente bilagsmapper osv. uden nogen retskendelse.
Gitte Lillelund Bech (V), 2001-09-06:
Jeg vil være meget ked af at få et svar, som lyder: Vi har afsat 1 mia. kr., for det kan jeg også godt læse ud af finansloven. Derfor er det sidste spørgsmål: Kan hr. Jan Petersen bekræfte, at den ene milliard, som man har tænkt sig at smøre ud over en hel masse, ikke er finansieret?
Søren Krarup (DF), 2010-12-10:
Vi er alle sammen interesserede i at hjælpe dem, der har brug for hjælp, men uden videre at sige, at fordi man har 2, 3 eller 4 års fængsel for kriminalitet eller vold, er man så hjælpeløs, at man skal være dansk statsborger, er temmelig selvmodsigende.
Pernille Rosenkrantz-Theil (EL), 2004-02-04:
Derfor står Enhedslistens krav om efteruddannelse meget, meget højt på dagsordenen, og derfor er det vigtigt for os, at samfundet foretager de fuldstændig nødvendige investeringer i efteruddannelse, men også i uddannelsessystemet generelt.
Flemming Møller Mortensen (S), 2025-05-27:
Folketinget opfordrer regeringen til, at civilsamfundets aktører fortsat spiller en central rolle i implementeringen af udviklingspolitikken, herunder med at styrke retsstatsprincipper, menneskerettigheder og demokrati, samt at stærke mangfoldige civilsamfund har værdi i sig selv.
Elisabeth Arnold (RV), 2003-04-01:
Hvis hr. Troels Lund havde læst resten af debatten fra den 31. januar, ville han også have lagt mærke til, at Det Radikale Venstre var meget, meget utilfreds med den reaktion fra beskæftigelsesministerens side, og at det i meget høj grad ikke blot var et spørgsmål om mænd kontra kvinder, men også et spørgsmål om store kontra små virksomheder.
Lars Løkke Rasmussen (V), 2016-05-03:
Men det hviler selvfølgelig på den erkendelse, som jeg egentlig også tror at vi er enige om på et eller andet niveau, at uanset hvad, vil vores ressourcer, altså menneskelige, økonomiske, teknologiske, diplomatiske, jo aldrig kunne række til at løse alle verdens problemer.
Rikke Hvilshøj (V), 1998-11-03:
Venstre har aldrig været den store tilhænger af konstruktionen omkring den almennyttige boligsektor, og vi vil fastholde, at udgangspunktet for etableringen af den almennyttige boligsektor i sin tid var at løse akutte sociale problemer i forbindelse med fremskaffelse af boliger.
Villum Christensen (LA), 2016-11-22:
Det lovforslag, som ligger her, lægger op til, at vi forøger kravet om avancerede biobrændstoffer fra 0,5 til 0,9 pct. – i øvrigt i et sindrigt system, hvor nogle biobrændstoffer baseret på eksempelvis komøg og brugt stegeolie lige pludselig tæller dobbelt, fordi det er en form for affald, altså netop et såkaldt andengenerationsprodukt, som er noget godt og noget, der skal fremmes.
Svend Aage Fauerholdt (DF), 2001-04-24:
Det, vi pegede på ved lovforslag nr. L 175, var, at også ny lovgivning på nogle områder kan være indviklet, og kan vi også tage det med her og måske fortælle borgerne, at vi også i fremtiden vil satse på mulighederne for forenkling, er det helt fint.
Ole Birk Olesen (LA), 2021-02-04:
Jeg vil gerne høre, om hr. Kristian Pihl Lorentzen, hvis der kommer en sag i fremtiden, hvor et menneske, f.eks. i Vestjylland, hvor hr. Kristian Pihl Lorentzen er valgt, får taget sin dyre bil, fordi vedkommende i al venlighed har lånt den ud til naboens søn, så vil garantere, at hr. Kristian Pihl Lorentzen ikke vil gå ud og sige, at det sandelig også er for galt, at det ikke var meningen med loven, og at det vil han gøre noget ved?
Helge Adam Møller (KF), 2004-11-18:
Han sagde, hvordan tilstanden skulle være, men da man så i tv interviewede en række helt unge soldater på 19, 20 og 21 år, så var der ikke én eneste af dem, der var i tvivl om, at tortur var forbudt, og det havde de lært fra første dag, de kom i forsvaret, hvis de ikke vidste det forinden.
Fie Hækkerup (S), 2023-04-18:
Lovforslaget her har jo at gøre med implementeringen af tre forskellige EU-forordninger, som skal sættes i kraft i Grønland, og selv om jeg er ny her i Folketingssalen og ikke har det største bagkatalog af lovforslag i bagagen, føler jeg alligevel godt, at jeg kan sige, at det her må være i den mere tekniske ende.
Anders Fogh Rasmussen (V), 2002-02-05:
Det går rigtigt godt, men jeg er nødt til at sige til hr. Morten Helveg Petersen, at hr. Morten Helveg Petersens regering, hvis jeg må kalde den det, den tidligere SR-regering, jo simpelt hen havde efterladt sig en finanslov, som vi hverken ville eje eller have.
Jeppe Kofod (S), 2002-02-19:
Regeringen siger, at der skal sikres den nødvendige prioritering af sundhedsområdet ikke mindst i kampen mod hiv-aids, da det er et vigtigt led i en effektiv fattigdomsbekæmpelse, hvorefter man skærer 750 mio. kr. over de næste 4 år i den tematiserede, multilaterale bistand, der bl.a. skulle gå til hiv-aids-bekæmpelse.
Pernille Vermund (NB), 2021-05-10:
Man kunne jo også gå den anden vej og spørge: Giver det overhovedet mening, at vi giver særlige privilegier til islamiske trossamfund, som vi jo ved er i konflikt med de, hvad skal man sige, værdier, den frihed, den grundlæggende kultur, som vores samfund bygger på?
Henrik Brodersen (DF), 2011-02-09:
Det lyder sådan her: Når ministerens egen IT- og Telestyrelse i sin bredbåndskortlægning for 2010 har konstateret, at den dårligste dækning med hurtigt bredbånd i Danmark bl.a. er på Læsø, hvordan kan ministeren så mene, at overskudskapaciteten i det fiberkabel, som Energinet.dk har brug for at lægge sammen med deres elkabel, ikke skal udlejes til alle interesserede bredbåndsudbydere, så man på Læsø kan få en ordentlig bredbåndskonkurrence?
Karina Adsbøl (DF), 2021-01-13:
Jeg kan godt se, at hvis jeg skal tælle mandaterne, er der lidt lang vej endnu, men ingen skal være i tvivl om, at vi fra Dansk Folkepartis side fortsætter den her kamp, og jeg tror faktisk også, at det kommer dertil, at det ender med, at regeringen nok selv skal fremsætte noget af det her.
Lene Espersen (KF), 2008-03-11:
Der er tale om en delvis genfremsættelse af beslutningsforslag nr. B 109 om brugerbetalte velfærdsbesøg i kvæg- og svinebesætninger, der blev fremsat den 2. marts 2007, idet det tidligere forslag også indeholder et forslag om brugerbetaling, som ikke er gentaget i det beslutningsforslag, vi behandler i dag.
Pia Kjærsgaard (DF), 2005-06-15:
Jeg tror, at måden at gøre det på er, at man ser på arbejdspladserne, og at man ude i kommunerne og også ude i regionerne eksempelvis på sygehusområdet er meget opmærksom på, at der ikke skal finde en nedslidning sted af det personale, som har de meget, meget omsorgskrævende opgaver.
Lars Dohn (EL), 2014-05-15:
Ministeren siger, at man ikke ønsker et forvredent boligmarked i byen, som om det kunne forvride f.eks. socialt, at man i de nye udviklingsområder i København – der er jo ikke så store områder at bygge på – kom op på de 20 pct., som er Københavns Kommunes målsætning.
Morten Helveg Petersen (RV), 2007-09-06:
Vi har fremlagt en stribe forslag til reformer i vores eget finanslovudspil, og vi mener at kunne skaffe over 70.000 mennesker ud på arbejdsmarkedet ved en rigtig grøn skattereform, ved reformer på udlændingeområdet og ved en stribe andre fornuftige tiltag på arbejdsmarkedet.
Rasmus Jarlov (KF), 2018-05-25:
Jeg mener, at der på uddannelsesog erhvervsområdet hele tiden skal være en tæt dialog og en tæt udveksling af ideer, således at det hele tiden er sådan, at Grønland kan se, at de kan bruge Danmark og de tilbud, som er, ved at være med i rigsfællesskabet.
Susanne Zimmer (UFG), 2020-12-09:
I forhold til de penge, man kan spare, fordi det er meget mere sundt at leve vegetarisk eller spise rigtig meget plantebaseret kost, så tænker jeg også, at ordføreren også har en masse forslag til, hvad man kunne bruge de mange penge på, som kunne blive frigjort på sigt, i forhold til at folk lever sundere og belaster sundhedssystemet mindre.
Thomas Adelskov (S), 2002-02-01:
Jeg vil godt bede ordføreren for De Konservative om at garantere heroppefra, at handelsskolerne med den finanslov, der nu er fremsat, får en nettogevinst i forhold til den finanslov, som den tidligere regering fremsatte i august måned sidste år, og som skolerne har lagt budget efter. Det var det, jeg hørte før, og jeg vil godt bede ordføreren om at garantere, at handelsskolerne får en nettogevinst i forhold til augustfinanslovforslaget.
Søren Søndergaard (EL), 2002-03-20:
Derfor var det ret forbløffende at se, at da vi behandlede det forslag i går - et forslag om afskaffelse af partistøtteordningen, som ville give en indtægt på 50 mio. kr. - så havde Dansk Folkeparti skiftet holdning, og i stedet for at stemme for forslaget, som man tidligere har sagt, man ville, så stemte man nu imod forslaget.